Pobjedom nad Šibenikom u pretposljednjem kolu drugoligaškog natjecanja, momčad Varaždina osvojila je prvo mjesto na tablici i plasman u elitni razred hrvatskog nogometa.

U 25. kolu Druge HNL prvoplasirani je Varaždin ugostio drugoplasirani Šibenik te u derbiju slavio rezultatom 3:1, osiguravšio tako nedostižnih pet bodova prednosti na vrhu tablice.

Varaždin će se stoga sljedeće sezone priključiti prvoligašima, a Šibenik će razigravati za mjesto u HT Prvoj ligi protiv devetoplasiranog prvoligaša, Istre 1961.

Domaće su u izravnom okršaju za izravni plasman obradovali Benko pogocima iz kaznenog (41') i slobodnog udarca (76') te Glavica (62'), a jedini je strijelac za goste bio Ampem (50'). Šibenčani su od 71. minute igrali bez isključenog Bilića.

Iz HT Prve lige ove sezone ispada posljednjeplasirani Rudeš.